# Marta Botet Borràs

Marta Botet Borràs (Barcelona, 28 de maig de 2000) és una comunicadora i creadora de contingut digital catalana en l'àmbit cultural. És coneguda com la primera booktuber en català pel canal de YouTube Recomanacions de Llibres.

## Trajectòria
### Formació

Va estudiar a l'Escola Virolai. Posteriorment, va graduar-se en Comunicació Audiovisual per la Universitat Pompeu Fabra.

### Booktube

Nascuda el 2000, de petita ja era una apassionada dels llibres, tot i que també li agradaven la música i el cinema. El 2011, veient que als seus companys de classe no els agradava la lectura, ella i la seva amiga Alicia van decidir obrir un blog literari titulat Germanes Loques. Tanmateix, poc després va passar a escriure en solitari en un altre blog anomenat Recomanacions de Llibres Infantils i Juvenils, que incloïa lectures suggerides, resums, aplicacions literàries i concursos, entre d'altres.
Més tard, va fer el salt al format del vídeo a la plataforma de YouTube, a través del canal Recomanacions de Llibres, i el va complementar amb un compte a Instagram. Hi parlava sobre llibres, la indústria editorial i llibres clàssics de la literatura catalana. Feia vídeos de molts gèneres: tags, recomanacions, ressenyes, vlogs, reptes, clips de lectura, entrevistes, etc. Amb el pas del temps, però, va anar introduint pel·lícules i sèries de televisió en el contingut. Els vídeos solien rondar els 20 minuts.
A partir de la repercussió que va tenir el seu contingut, el 2015 va ser convidada a l’esdeveniment Ted Youth de Nova York, on va fer una TED Talk al Museu de Brooklyn sobre el futur de la literatura en l’espai digital i entre els joves.
El seu contingut a YouTube va tenir un gran èxit. Va publicar més de 130 vídeos, alguns dels quals van rebre 30.000 visualitzacions, i en total va superar el llindar de les 160.000. El canal va estar actiu fins al 2019, en què Botet va deixar de penjar vídeos per incompatibilitat amb els estudis, i va ser abandonat definitivament el 2020. Amb 4.020 subscriptors el 2023, és la booktuber catalana amb més seguidors. En aquest sentit, ha estat un referent per a figures del món audiovisual-literari posteriors.

### Xerrades i tallers

El 2015, va comparèixer a la I Trobada de Joves Lectors, organitzada per la Institució de les Lletres Catalanes al Centre d'Arts Santa Mònica de Barcelona. També va formar part del jurat del concurs de foment de la lectura jove #recomanollegir, promogut per la Xarxa de Biblioteques Municipals de Barcelona. El 2017, va fer una presentació a la Biblioteca Pública de Tarragona sobre la influència de la literatura en la seva vida i el fet de ser booktuber. A més, va presentar la ponència «Jo participo de la meva educació» al fòrum Education Talks de la Universitat Abat Oliba. El mateix any, va assistir com a ponent al Mercat de Nadal del Llibre, organitzat per TR3SC a l'Antiga Fàbrica Estrella Damm. Allà va conversar amb tres altres influenciadores del seu àmbit: Layla Zaoui, Alicia Linares i Mixa. El 2018, va tornar a Tarragona a fer un taller de dos dies per a convertir-se en booktuber, acompanyada del filòleg i narrador Carles Alcoy i del cineasta Oriol Guanyabens.
El juny del 2019, va assistir a la cloenda del Ginbooktuber, una activitat duta a terme conjuntament pels centres públics de primària i secundària de Malgrat de Mar i Santa Susanna. Així mateix, el 2024 va fer una xerrada a l'Institut Montserrat Roig de Sant Andreu de la Barca sobre la seva etapa com a booktuber. El 2019, va formar part d'un col·loqui en format de vermut en la desena edició del festival Kosmopolis del Centre de Cultura Contemporània de Barcelona. La hi van acompanyar Marina Porras, Marc Rovira, Ricard Ruiz Garzón i Marc Pastor, i va moderar el parlament Albert Forns. S'hi va conversar sobre els espais de discussió literària com les revistes de crítica literària, els clubs de lectura i els fòrums o altres espais digitals usats així. El mateix 2019, va conversar amb Layla Zaoui al CaixaForum Barcelona en el marc de la trobada literària Reset. També ha estat present en esdeveniments com clubs de lectura, la Setmana del Llibre en Català i la Jornada de Joves Lectors.

### Ràdio i televisió

Es va estrenar en el món audiovisual el 2011 com a col·laboradora del programa La tribu de Catalunya Ràdio, juntament amb la seva mare Laura Borràs, l'escriptora Anna Manso i el llibreter Carles Ramon, propietari de la llibreria La Font de Mimir. El 2013, va aparèixer en l'especial de Sant Jordi de TV3. Així mateix, el 2015, va passar a treballar a Clicka't de Catalunya Ràdio amb Rosa Gordillo fent la secció Les lectures de la Marta. i, entre el 2018 i el 2019, va fer de redactora i col·laboradora a El suplement de Catalunya Ràdio amb Ricard Ustrell, on cada setmana recomanava un llibre. El 2017, va encetar una secció de videoblog de lectures al diari cultural La Llança d'El Nacional, titulada Doble mortal. El 2019, va treballar com a redactora i presentadora al programa Terrícoles de Betevé, en el qual setmanalment presentava una entrevista amb una personalitat del món cultural. Entre el 2020 i el 2021, va formar part del grup de youtubers Dumb Hoes Doing Dumb Things, que va col·laborar activament amb el Canal Malaia.

### Cinema

Dotada d'un interès especial per la direcció cinematogràfica i la direcció de fotografia, el 2023 va dirigir com a treball de final de grau el seu primer curtmetratge, Farem Adeu. Així mateix, en el darrer any de carrera va treballar com a ajudant de producció a l'empresa productora Belledenuit Studio, com a redactora i muntadora a Frame Studio (la productora d'El Nacional) i com a codirectora del departament de comunicació del festival de cinema jove Festival u22. Anteriorment, el 2021, també havia treballat al centre d'arts IDEAL com a ajudant de producció i de comunicació i xarxes socials.

## Vida personal

És filla de Laura Borràs i Castanyer, expresidenta del Parlament de Catalunya, i de Xavier Botet, cirurgià especialitzat en cirurgia digestiva. Durant el seu naixement, la seva mare va patir complicacions del part (una hemorràgia interna, una peritonitis, un xoc hipovolèmic i una aturada cardíaca) que van desembocar en una mort clínica. Tanmateix, va sobreviure al part. En la infantesa i l'adolescència, solia estiuejar a Mallorca amb la família.
A banda de la literatura i el cinema, l'apassionen la moda i la fotografia.

## Referències

* 1 2 3 4 5 6 7 «Marta Botet Borràs». Centre de Cultura Contemporània de Barcelona (CC-BY-SA via OTRS), 07-05-2019. [Consulta: 3 juliol 2024].
* ↑ «TEDYouth 2015». Past TEDs. TED. [Consulta: 4 juliol 2024].
* 1 2 3 «Els booktubers en català s’obren pas». Diari de la llengua, 16-04-2021. [Consulta: 4 juliol 2024].
* ↑ Navarro, Núria. «Marta Botet: "Cada vez que entro en un libro, salgo del mundo"» (en castellà). El Periódico, 07-11-2015. [Consulta: 4 juliol 2024].
* 1 2 3 Cruz Lapeña, Silvia. «Marta Botet, la hija 'booktuber' de Laura Borràs (JuntsxCat) que comparte su pasión por los libros en catalán» (en espanyol europeu). Vanity Fair, 11-02-2021. [Consulta: 13 març 2025].
* 1 2 3 4 5 «Marta Botet Borràs». Dones Visuals. [Consulta: 3 juliol 2024].
* 1 2 «Qui ha dit que llegir és avorrit?». Xarxanet, 04-01-2013. [Consulta: 3 juliol 2024].
* ↑ Navarro, Núria. «Marta Botet: 'Cada vez que entro en un libro, salgo del mundo'» (en castellà). El Periódico, 07-11-2015. [Consulta: 13 març 2025].
* ↑ Lafarga Magro, Alba. Paraula viva (PDF) (tesi). Barcelona: Universitat de Barcelona, 2018, p. 131 (Màster Oficial - Gestió Cultural) [Consulta: 3 juliol 2024].
* 1 2 Consell Nacional de la Lectura «Visibilitat del llibre i la lectura en els mitjans de comunicació i les xarxes» (PDF). Llegim!: Pla nacional del llibre i la lectura de Catalunya. Departament de Cultura de la Generalitat de Catalunya [Barcelona], 2023, pàg. 6 [Consulta: 4 juliol 2024].
* 1 2 3 Iglesias Nieto, Maria Lluïsa «Youtubers en llengua catalana: estudi quantitatiu i qualitatiu» ( PDF). Ítaca. Revista de Filologia. Universitat d'Alacant [Alacant], 8-9, 15-12-2018, pàg. 177–199. DOI: 10.14198/ITACA2017-2018.8-9.09. ISSN: 2386-4753 [Consulta: 13 març 2025].
* 1 2 Bergé Via, Georgina. «2.1.3.2 Marta Botet Borràs, del canal Recomanacions de Llibres». A: ¿Qué leen los jóvenes? Los booktubers como prescriptores de literatura juvenil ( PDF) (tesi) (en castellà). Universitat Oberta de Catalunya, juliol 2018, p. 8-9 [Consulta: 13 març 2025].
* 1 2 3 «Marta Botet, la hija de Laura Borràs, la primera “booktuber” catalana» (en castellà). La Razón, 13-02-2021. [Consulta: 13 març 2025].
* 1 2 Ricart, Pere. «Què s’està fent en català? (II) – YouTube». Ara, 10-11-2021. [Consulta: 3 juliol 2024].
* ↑ Buch Alquézar, Júlia; Garcia Plana, Jana. «2.3.1. El moviment lector a les xarxes socials». A: Morató Bullido, Jordi (tutor). El fenomen #BookTok: una estratègia per apropar la lectura a la Generació Z? (PDF) (tesi). Cerdanyola del Vallès: Universitat Autònoma de Barcelona, 2022, p. 14 [Consulta: 4 juliol 2024].
* ↑ Alzamora Bové, 2019, p. 49, 3.3. Els booktubers: una selecció.
* ↑ Martín Marro, Aina. «6.3. Principals ressenyadors de llibres catalans». A: Joan Carles Girbés Aparisi (dir.). Les ressenyes de llibres a les xarxes socials i la llengua catalana (PDF) (tesi). Universitat Oberta de Catalunya, 2021, p. 22 [Consulta: 4 juliol 2024].
* ↑ Alzamora Bové, 2019, p. 6, 1.1. Antecedents.
* 1 2 Alzamora Bové, 2019, p. 58-59, 3.5. Els booktubers i les biblioteques.
* ↑ «Marta Botet: ‘Yo también participo de mi educación’» (en castellà). La Vanguardia, 15-06-2017. [Consulta: 13 març 2025].
* ↑ «El Mercat de Nadal del Llibre ja supera els 8.000 inscrits». Núvol, 27-11-2017. [Consulta: 3 juliol 2024].
* ↑ «Cloenda del Ginbooktuber». La Marina Maresme. Ràdio Marina, 49, juny 2019, pàg. 13 [Consulta: 4 juliol 2024].
* ↑ «El taller de la booktuber Marta Botet Borràs» (PDF). SABMés. La revista mensual gratuita de Sant Andreu de la Barca, 132, gener 2024, pàg. 28-29 [Consulta: 4 juliol 2024].
* ↑ «Kosmopolis | Itinerari recomanat per a editors inquiets». Universitat Oberta de Catalunya, 15-03-2019. [Consulta: 4 juliol 2024].
* ↑ «Parlar de llibres: de la crítica literària als podcasts, booktubers i clubs de lectura». Kosmopolis. Centre de Cultura Contemporània de Barcelona, 2019. [Consulta: 4 juliol 2024].
* ↑ «Reset19: Cultura és canvi, Inspira’t en el futur» p. 4-9. Ministeri de Cultura i Esport d'Espanya, 2019. [Consulta: 4 juliol 2024].
* ↑ Alavedra, Meritxell. «Marta Meneu-Borja: “És important trobar una comunitat que fa el mateix que tu”». Fundació puntCat, 14-07-2020. [Consulta: 13 març 2025].
* ↑ «Segon cap de setmana a La Setmana del Llibre en Català!». Edicions Bromera, 2019. [Consulta: 13 març 2025].
* 1 2 Navarro, Núria. «Marta Botet: 'Cada vez que entro en un libro, salgo del mundo'» (en castellà). El Periódico, 07-11-2015. [Consulta: 13 març 2025].
* 1 2 3 Fernández, Antonio. «El oscuro clan de Borràs: presiones y maniobras para asustar a los 'enemigos'» (en castellà). El Confidencial, 23-07-2022. [Consulta: 4 juliol 2024].
* ↑ «"És com si veiessis el tràiler d'una pel·lícula"». El Punt Avui, 20-11-2016. [Consulta: 13 març 2025].
* ↑ «Surt 'La Llança', el diari d'oci i cultura d''El Nacional'». El Nacional, 10-05-2017. [Consulta: 3 juliol 2024].
* 1 2 Villanueva, Marc. «Laura Borràs commou al FAQS: va estar a punt de morir en néixer la filla, Marta». EnBlau. El Nacional, 13-06-2021. [Consulta: 4 juliol 2024].
* 1 2 3 «Farem Adeu». Verkami, 2023. [Consulta: 3 juliol 2024].
* ↑ Sans, Sara; Abel Yuste, Joan; Domínguez Trijueque, Maria. «Llenguat[Ze propi. El futur de la llengua en mans de la generació Z]». Diari de Barcelona, 01-03-2021. [Consulta: 4 juliol 2024].
* ↑ Ros, Cristina. «Laura Borràs, directora de la ILC». Ara, 20-07-2016. [Consulta: 4 juliol 2024].
* ↑ Fàbregas, Laura. «La hija de Laura Borràs dejará de trabajar en Betevé» (en castellà). Crónica Global. El Español, 16-04-2019. [Consulta: 3 juliol 2024].

## Bibliografia

* Alzamora Bové, Aitana. Masip, Carme (tutora). Els booktubers, els nous recomanadors de llibres en aquesta era digital? (PDF) (tesi). Tarragona: Institut Tarragona. Tarragona: Universitat Rovira i Virgili, 2019 [Consulta: 4 juliol 2024].